VSK Sklep CDn 205/2018
Datum: 2018-08-31T02:00:00.000+02:00
ecli: ECLI:SI:VSKP:2018:CDN.205.2018
sodisce: Višje sodišče v Kopru
oddelek: Civilni oddelek
institut: zemljiškoknjižni postopek - vložitev ugovora - pooblaščenec
jedro: V zemljiškoknjižnem postopku mora v primeru, ko je ugovor vložen po pooblaščencu (za udeleženca S. Š. in V. M. Š. ga je vložil sin A. Š.), biti pooblaščenec odvetnik, notar ali druga oseba, ki je opravila pravniški državni izpit in mora slednje izkazati ob vložitvi ugovora, sicer ni dovoljen.
zveza: ZZK-1 člen 120, 120/2, 157, 158.. ZNP člen 37.

## Jedro

V zemljiškoknjižnem postopku mora v primeru, ko je ugovor vložen po pooblaščencu (za udeleženca S. Š. in V. M. Š. ga je vložil sin A. Š.), biti pooblaščenec odvetnik, notar ali druga oseba, ki je opravila pravniški državni izpit in mora slednje izkazati ob vložitvi ugovora, sicer ni dovoljen.

## Izrek

Pritožba se zavrne in potrdi sklep sodišča prve stopnje.

## Obrazložitev

Sodišče prve stopnje je z izpodbijanim sklepom ugovor drugih udeležencev S. Š. in V. M. Š. zavrglo.

Zoper sklep so se navedena udeleženca ter njun pooblaščenec A. Š. pritožili. Navajajo, da uveljavljajo vse pritožbene razloge iz prvega odstavka 338. člena Zakona o pravdnem postopku (v nadaljevanju ZPP). Predlagajo, da pritožbeno sodišče pritožbi ugodi in sklep razveljavi ter zadevo vrne sodišču prve stopnje v novo obravnavo. Drugi udeleženec je po pozivu sodišča navajal, da ni pravnik. Toda sodišče prve stopnje se ni opredelilo do navedb vseh treh drugih udeležencev o manipulacijah, ki so se dogajale v izvršilnem postopku. Bistveno je kršilo določbe postopka. Drug udeleženec E. D. odgovoril na pritožbo. Predlaga zavrnitev neutemeljene pritožbe.

Pritožba ni utemeljena.

V zemljiškoknjižnem postopku mora v primeru, ko je ugovor vložen po pooblaščencu (za udeleženca S. Š. in V. M. Š. ga je vložil sin A. Š.), biti pooblaščenec odvetnik, notar ali druga oseba, ki je opravila pravniški državni izpit in mora slednje izkazati ob vložitvi ugovora, sicer ni dovoljen (prim. 125.c člen Zakona o zemljiški knjigi, v nadaljevanju ZZK-1), na kar sta bila udeleženca opozorjena v pravnem pouku izpodbijanega sklepa. Odločitev sodišča prve stopnje je zato pravilna in zakonita.

Pritožbeno sodišče, ki tudi kršitev, na katere pazi po uradni dolžnosti, ni zasledilo (350. člen ZPP, katerega določbe se smiselno uporabljajo v tem zemljiškoknjižnem postopku - drugi odstavek 120. člena ZZK-1 v zvezi s 37. členom Zakona o nepravdnem postopku), je zato pritožbo zavrnilo in sklep potrdilo (2. točka tretjega odstavka 161. člena ZZK-1).